b'\n_START_ARTICLE_\nBarthold Heinrich von L\xc3\xbctzow\n_START_PARAGRAPH_\nBarthold Heinrich von L\xc3\xbctzow (22. marts 1654 i Gammelin \xe2\x80\x93 8. februar 1729 p\xc3\xa5 Tomb Hovedg\xc3\xa5rd, R\xc3\xa5de i \xc3\x98stfold) var en dansk officer.\n_START_SECTION_\nKarriere\n_START_PARAGRAPH_\nHan var s\xc3\xb8n af Jaspar von L\xc3\xbctzow af mecklenborgsk sl\xc3\xa6gt og Catharina Elisabeth von Prehn, blev 1677 kaptajn ved 1. Jyske gevorbne Infanteriregiment, 1679 underf\xc3\xb8rer ved Drabantgarden, 1681 kaptajn i Marineregimentet, 1682 i Fodgarden, 1689 brigademajor ved det danske hj\xc3\xa6lpekorps, der sendtes til Irland, blev her 1691 major ved Prins Frederiks Regiment, 1692 oberstl\xc3\xb8jtnant og deltog til 1696 i felttogene i Flandern, var 1697-99 oberst for et dansk infanteriregiment i polsk tjeneste, kom 1699 til Norge som chef for Sm\xc3\xa5lenske nationale Infanteriregiment, blev 1709 brigader, 1710 generalmajor og fratr\xc3\xa5dte da regimentskommandoen, deltog 1711 i general, baron Woldemar L\xc3\xb8vendals indfald i B\xc3\xa5hus Len, var derefter chef for et af de 3 s\xc3\xb8ndenfjeldske distrikter (\xc2\xabKantoner\xc2\xbb) langs svenskegr\xc3\xa6nsen, hvortil de norske stridskr\xc3\xa6fter var fordelt. I januar 1716 blev L\xc3\xbctzow generall\xc3\xb8jtnant og fungerede derefter et \xc3\xa5r som kommanderende general i Norge i general, friherre Erhard Wedel Jarlsbergs sted under dennes frav\xc3\xa6r, var dern\xc3\xa6st chef for \xc2\xabsmaalenske Kanton\xc2\xbb, indtil Wedel 30. maj 1718 tog afsked, og L\xc3\xbctzow udn\xc3\xa6vntes til hans eftermand.\n_START_SECTION_\nVurdering af felttoget i 1716\n_START_PARAGRAPH_\nL\xc3\xbctzows virksomhed som \xc2\xabgeneral en chef\xc2\xbb, der s\xc3\xa5ledes omfattede begge Carl XII\'s indfald i Norge (1716 og 1718), kan ikke ret bed\xc3\xb8mmes, uden at de vanskelige forhold, hvorunder han virkede, tages i betragtning. Stridskr\xc3\xa6fterne var \xe2\x80\x93 s\xc3\xa6rligt i 1716 \xe2\x80\x93 fjendens numerisk underlegne og tillige uensartede b\xc3\xa5de af sammens\xc3\xa6tning og v\xc3\xa6rd. En omorganisation af de nationale norske tropper sattes, mod L\xc3\xbctzows r\xc3\xa5d, i v\xc3\xa6rk midt under krigen og gennemf\xc3\xb8rtes i 1718, medens fjenden stod i landet. H\xc3\xa6rledelsen var langtfra udelt lagt i L\xc3\xbctzows h\xc3\xa5nd. Ikke blot, at han ved alle vigtigere afg\xc3\xb8relser skulle h\xc3\xb8re \xe2\x80\x93 foruden sine generalers \xe2\x80\x93 de fra K\xc3\xb8benhavn opsendte kongelige generaladjudanters og 2 s\xc3\xa5kaldte \xc2\xabkommitterede Generalmajorers\xc2\xbb mening; men der foregik en vigtig og ganske livlig milit\xc3\xa6r korrespondance mellem K\xc3\xb8benhavn og Norge bag L\xc3\xbctzows ryg, hvilket til dels synes at have medf\xc3\xb8rt krydsninger af L\xc3\xbctzows planer og i hvert fald gjorde ham usikker i sin stilling. H\xc3\xa6rens forplejning var i 1716 slet forberedt og forestodes i 1718 af den vistnok dygtige, men tillige egenm\xc3\xa6gtige generalkrigskommiss\xc3\xa6r Georg von Bertouch, der gik sine egne veje og beredte L\xc3\xbctzow mange vanskeligheder. Endelig m\xc3\xa5 det erindres, at L\xc3\xbctzow ikke \xe2\x80\x93 i mods\xc3\xa6tning til sine forg\xc3\xa6ngere (Erhard Wedel m\xc3\xa5ske undtaget) \xe2\x80\x93 var medlem af Slotsloven p\xc3\xa5 Akershus, og at han derfor ingen del havde i landets civile administration._NEWLINE_Alt vel overvejet g\xc3\xb8r felttoget 1716 s\xc3\xa5ledes L\xc3\xbctzow \xc3\xa6re. Ved at undg\xc3\xa5 en afg\xc3\xb8relsesf\xc3\xa6gtning, men s\xc3\xa6tte sig fast i passerne og virke mod fjendens forbindelser og detacherede afdelinger fremhjalp han bedst muligt den situation, der tvang Carl XII tilbage fra Christiania. At kong Carl under dette tilbagetog ikke blev kraftig forfulgt, har man vistnok bebrejdet L\xc3\xbctzow meget st\xc3\xa6rkt; men forklaringen kan her ligge i de store forplejningsvanskeligheder og flankekorpsernes sammens\xc3\xa6tning \xe2\x80\x93 v\xc3\xa6sentlig v\xc3\xa6bnede b\xc3\xb8nder \xe2\x80\x93, der gjorde dem uanvendelige for en langtr\xc3\xa6kkende offensiv. L\xc3\xbctzow blev efter dette felttog Hvid Ridder, og det var vistnok fortjent.\n_START_SECTION_\nVurdering af felttoget i 1718\n_START_PARAGRAPH_\nLedelsen under felttoget 1718 er m\xc3\xa5ske vanskeligere at forsvare. Vistnok var det mod L\xc3\xbctzows udtrykkelige ordre, at stillingerne i Tistedalen og ved Svinesund opgaves uden kamp, og at flotillen p\xc3\xa5 Idefjorden opofredes; men efter at forsvaret var lagt bag Glommenlinjen, g\xc3\xb8r han i over en m\xc3\xa5ned intet fors\xc3\xb8g p\xc3\xa5 at forurolige fjenden under belejringen af Frederikssten. Oplandske Korps l\xc3\xa5 herunder uvirksomt eller anvendtes til p\xc3\xa5begyndelse af en vidtl\xc3\xb8ftig bef\xc3\xa6stning af tilgangene til Christiania, medens en p\xc3\xa5t\xc3\xa6nkt offensiv fra Blakjer med en oprullen af den fjendtlige linje som m\xc3\xa5l uden grund blev opgivet. L\xc3\xbctzows passivitet bevirkede, at han f\xc3\xb8rst efter otte dages forl\xc3\xb8b fik besked om Carl XII\'s fald, og at svenskerne uforstyrret kunne tr\xc3\xa6kke sin h\xc3\xa6r tilbage over egne gr\xc3\xa6nser._NEWLINE_1719 ledede L\xc3\xbctzow den ublodige indmarch i B\xc3\xa5hus Len, men fik kort efter tilladelse til at tage ophold p\xc3\xa5 sit gods Tomb, medens generall\xc3\xb8jtnant, grev Georg Wilhelm von Hedwiger Sponneck fik \xc2\xabInspektionen over den milit\xc3\xa6re Etat\xc2\xbb. 1. november 1720 fik L\xc3\xbctzow endelig afsked i n\xc3\xa5de og med pension. Han d\xc3\xb8de p\xc3\xa5 Tomb 8. februar 1729._NEWLINE_L\xc3\xbctzow var en rett\xc3\xa6nkende og human mand, der gjorde meget for at lette krigens byrder for bonde som for soldat. Han "er af den Slags, som man altid \xc3\xb8nsker at have under sin Kommando", siger general, baron L\xc3\xb8vendal om ham i 1711; men han besad n\xc3\xa6ppe den smidige energi, der beh\xc3\xb8vedes for at opretholde autoritet og indflydejse under de forhold, hvorunder han virkede som kommanderende general.\n_START_SECTION_\nFamilie\n_START_PARAGRAPH_\nGift 1. (1700) med Margrethe Cathrine von Tritzschler (1687-1702), datter af generall\xc3\xb8jtnant Hans Ernst von Tritzschler (gennem hende erholdt L\xc3\xbctzow Tomb Herreg\xc3\xa5rd i R\xc3\xa5de); 2. (1704) med Anne Margrethe Brockenhuus (1680-1768), datter af generalmajor Caspar Christopher Brockenhuus til Hovindsholm.'